የደቡብ ሱዳን የሰላም ፎረም በኢጋድና በሲቪል ማህበረሰብ አካላት ጋር በጋራ ሊከናወን ነው
ሶስተኛው የደቡብ ሱዳን የሰላም ፎረም በምስራቅ አፍሪካ ልማት በይነ መንግስታት ኢጋድና በሲቪል ማህበረሰብ አካላት ጋር በጋራ ሊከናወን ነው፡፡ረጅም አመታት ያስቆጠረውን የደቡብ ሱዳን ደም አፋሳሽ ጦርነት እልባት ለመስጠት የምስራቅ አፍሪካ የልማት በየነ መንግስታት ኢጋድ ተከታታይ የድርድር ስራዎችን ሲሰራ ቆይቷል፡፡አሁንም ኢጋድ የደቡብ ሱዳን ሰላም አደራዳሪ ልኡክና የሰቪል ማህበረሰቦች ለጁባ ግጭት የመጨረሻ እልባት ለመስጠት ሚያዚያ 18 ቀነ ቀጠሮ ይዟል፡፡በተለያየ ምክኒያት አስካሁን ሲሸጋገር የቆየውን የሰላም ድርድር ዳግም ወደ ጠረጴዛ ቀርቦ ፎረሙ ለውጤት ያበቃዋል ተብሎ ይጠበቃል፡፡ኢጋድ ለሁለተኛ ጊዜ በከፍተኛ ልኡክ ሊያደረግ የነበረውን የሰላም ድርድር ፎረም ከሶስት ወራት አስቀድሞ ማራዘሙ የሚታውስ ሲሆን፤ ባሁኑ በሽግግር ወቅት በስልጣን ክፍፍልና ፀጥታን ለማስፈን አዲስ ምክረ ሀሳብ ይዞ እንደሚቀርብ ተገልጸዋል፡፡በፎረሙ የደቡብ ሱዳን ተቀናቃኝ ሀይሎች በተናጥል ተሳትፎ ከማድረጋቸው ጋር በተያያዘም ልዩነቶቻቸውን ለማጥበብ ብርቱ ጥረት ይደረጋል ተብሏል፡፡ሱዳን ትሪቡን የኢጋድን መግለጫ ጠቅሶ እንደዘገበው የደቡብ ሱዳን ተቀናቃኝ ከፍተኛ ልኡክና የሲቪክ ማህበረሰቦች እንዲሁም የፖለቲካ ፓርቲዎች በወሳኝ ነጥቦች ዙርያ ይመክራሉ ተብሎም ይጠበቃል፡፡ውይይቱ በአስተዳደርና በፀጥታው ረገድ የሚነሱ ልዩነቶችን ይቀርፋል ተብሎ እንደሚጠበቅ መግለጫው አስቀምጧል፡፡ፎረሙ የሽግግር መንግስት አወቃቀርና ሀላፊነት፤ ብሎም አዲስ የሚቋቋመውን ፓርላማ ስብጥር ምን መምሰል እንዳለበት ይመክራል ተብሎ ይጠበቃል፡፡ከፀጥታ ሀይል ጋር በተያያዘም ሁለቱም ጎራዎች ውህደት በሚፈጥሩበትና የጋራ መከላከያ ሀይል በሚያቋቁሙበት ሁኔታ ውሳኔ ይተላለፋል፡፡በጁባ የሚገኙ የምህበረሰብ አገልግሎት ሰጪ ተቋማትም ከወታደራዊ ቁጥጥር ነፃ ማድረግና የሰላም አስከባሪ ሀይሉም ሪፎርም ይደረግበታል፡፡በአፍሪካ ህብረት የደቡብ ሱዳን ተወካይ ጀምስ ሞርጋን ፎረሙ የተሳካ እንዲሆን የፕሬዝዳንት ሳለቫ ኪር መንግስት ዘግጁ መሆኑን ከወዲሁ ተናግረዋል፡፡በመጨረሻም ኢጋድ ሁለቱም አካላት የሚተላለፈውን ውሳኔ ማክበር እንደሚጠበቅባቸው ጠንካራ ምክረ ሀሳብ አስተላልፈዋል ሲል ሱዳን ትሪቡን ዘግቧል፡፡